Prezentul document conține informațiile aprobate referitoare la produs pentru Trajenta, cu evidențierea modificărilor aduse de la procedura anterioară care au afectat informațiile referitoare la produs (EMEA/H/C/002110/N/0058).

Mai multe informații se pot găsi pe site-ul Agenției Europene pentru Medicamente: https://www.ema.europa.eu/en/medicines/human/EPAR/trajenta

















ANEXA I

REZUMATUL CARACTERISTICILOR PRODUSULUI 

1.	DENUMIREA COMERCIALĂ A MEDICAMENTULUI

Trajenta 5 mg comprimate filmate


2.	COMPOZIȚIA CALITATIVĂ ȘI CANTITATIVĂ

Fiecare comprimat filmat conține linagliptin 5 mg.

Pentru lista tuturor excipienților, vezi pct. 6.1.


3.	FORMA FARMACEUTICĂ

Comprimat filmat (comprimat).

Comprimat filmat rotund, de culoare roșu deschis, cu diametrul de 8 mm, inscripționat cu „D5“ pe o parte și cu sigla Boehringer Ingelheim pe cealaltă parte.


4.	DATE CLINICE

4.1	Indicații terapeutice

Trajenta este indicat la adulți cu diabet zaharat de tip 2, suplimentar față de dietă și exercițiul fizic în scopul îmbunătățirii controlului glicemic:
ca monoterapie
· atunci când metformin este considerat inadecvat din cauza intoleranței sau este contraindicat din cauza insuficienței renale.
ca tratament asociat
· în asociere cu alte medicamente pentru tratamentul diabetului zaharat, inclusiv insulina, atunci când acestea nu asigură un control adecvat al glicemiei (vezi pct. 4.4, 4.5 și 5.1 pentru datele disponibile privind diferitele asocieri).

4.2	Doze și mod de administrare

Doze
Doza de linagliptin este de 5 mg o dată pe zi. Atunci când linagliptin este administrat concomitent cu metformin, doza de metformin trebuie menținută și linagliptin administrat concomitent.
Când linagliptin este utilizat în combinație cu o sulfoniluree sau cu insulină, poată fi avută în vedere o doză redusă de sulfoniluree sau de insulină, pentru a reduce riscul de hipoglicemie (vezi pct. 4.4).

Grupe speciale de pacienți
Insuficiență renală
La pacienți cu insuficiență renală, nu este necesară ajustarea dozei de linagliptin.

Insuficiență hepatică
Studiile farmacocinetice sugerează că nu este necesară ajustarea dozei la pacienți cu insuficiență hepatică, deși nu există experiență clinică la această grupă de pacienți.

Vârstnici
Nu este necesară ajustarea dozei în funcție de vârstă.

Copii și adolescenți
Un studiu clinic nu a stabilit eficacitatea la pacienții copii și adolescenți cu vârsta cuprinsă între 10 și 17 ani (vezi pct. 4.8, 5.1 și 5.2). Prin urmare, tratamentul copiilor și al adolescenților cu linagliptin nu este recomandat. Linagliptin nu a fost studiat la pacienți copii cu vârsta sub 10 ani.

Mod de administrare
Comprimatele pot fi administrate cu sau fără alimente, în orice moment al zilei. Dacă se omite o doză, aceasta trebuie administrată de îndată ce pacientul își amintește. În aceeași zi nu trebuie administrată o doză dublă.

4.3	Contraindicații

Hipersensibilitate la substanța activă sau la oricare dintre excipienții enumerați la pct. 6.1.

4.4	Atenționări și precauții speciale pentru utilizare

Generale
Linagliptin nu trebuie utilizat la pacienți cu diabet de tip 1 sau pentru tratamentul cetoacidozei diabetice.

Hipoglicemie
Linagliptin administrat în monoterapie a dovedit o incidență a hipoglicemiei comparabilă cu placebo.
În studii clinice cu linagliptin ca parte a terapiei combinate cu medicamente despre care nu se cunoaște faptul că determină hipoglicemie (metformin), procentele cazurilor de hipoglicemie raportate pentru linagliptin au fost similare procentelor raportate la pacienți la care s-a administrat placebo.

Atunci când linagliptin a fost adăugat tratamentului cu sulfoniluree (peste un tratament de fond cu metformin), incidența hipoglicemiei a fost mai mare decât cea observată la placebo (vezi pct. 4.8).

Este cunoscut faptul că sulfonilureele și insulina determină hipoglicemie. De aceea, se recomandă prudență atunci când se utilizează linagliptin în combinație cu o sulfoniluree și/sau cu insulină. Poate fi avută în vedere o scădere a dozei de sulfoniluree sau insulină (vezi pct. 4.2).

Pancreatită acută
[bookmark: _Hlk3287840][bookmark: _Hlk3288271]Utilizarea inhibitorilor DPP‑4 a fost asociată cu un risc de apariție a pancreatitei acute. La pacienții cărora li s‑a administrat linagliptin a fost observată pancreatita acută. Într‑un studiu privind siguranța cardiovasculară și renală (CARMELINA) cu o perioadă de observație mediană de 2,2 ani, pancreatita acută adjudecată a fost raportată la 0,3% dintre pacienții tratați cu linagliptin și la 0,1% dintre pacienții tratați cu placebo. Pacienții trebuie informați în legătură cu simptomele caracteristice ale pancreatitei acute. În cazul în care se suspectează pancreatită, tratamentul cu Trajenta trebuie întrerupt; dacă pancreatita acută este confirmată, tratamentul cu Trajenta nu trebuie reinițiat. Se recomandă precauție la pacienții cu antecedente de pancreatită.

Pemfigoid bulos
[bookmark: _Hlk3287870]La pacienții cărora li s-a administrat linagliptin a fost observat pemfigoidul bulos. În studiul CARMELINA, pemfigoidul bulos a fost raportat la 0,2% dintre pacienții tratați cu linagliptin și la niciun pacient tratat cu placebo. Dacă se suspectează pemfigoid bulos, administrarea Trajenta trebuie întreruptă.

4.5	Interacțiuni cu alte medicamente și alte forme de interacțiune

Evaluarea in vitro a interacțiunilor
Linagliptin este un competitor slab și prezintă un mecanism de acțiune slab spre moderat de inhibare a izoenzimei CYP a citocromului CYP3A4, dar care nu inhibă alte izoenzime CYP. Nu este un inductor al izoenzimelor CYP.
Linagliptin este un substrat al glicoproteinei P și inhibă transportul mediat de glicoproteina P al digoxinei cu potență scăzută. Pe baza acestor rezultate și a studiilor de interacțiune in vivo, se consideră că linagliptin este puțin probabil să producă interacțiuni cu alte substraturi gp‑P.

Evaluarea in vivo a interacțiunilor
Efecte ale altor medicamente asupra linagliptin
Datele clinice descrise mai jos sugerează un risc scăzut al apariției interacțiunilor semnificative din punct de vedere clinic în cazul administrării concomitente de alte medicamente.

Rifampicină: administrarea concomitentă de doze repetate de linagliptin 5 mg cu rifampicină, un inductor puternic al glicoproteinei P și al CYP3A4, la starea de echilibru, a determinat scăderea ASC cu 39,6% și a Cmax cu 43,8% a linagliptin și, respectiv, o scădere cu aproximativ 30% a inhibării DPP‑4 (dipeptidil peptidaza‑4) la concentrația minimă. Astfel, este posibil ca eficacitatea completă a linagliptin în asociere cu inductori puternici ai gp‑P să nu fie atinsă, în special dacă sunt administrați pe termen lung. Nu a fost studiată administrarea concomitentă cu alți inductori puternici ai glicoproteinei P și ai CYP3A4, cum sunt carbamazepina, fenobarbitalul și fenitoina.

Ritonavir: administrarea concomitentă a unei doze unice orale de linagliptin 5 mg și a unor doze orale repetate de ritonavir 200 mg, un inhibitor puternic al glicoproteinei P și al CYP3A4, a crescut ASC și Cmax a linagliptin de aproximativ două ori și, respectiv, de trei ori. Concentrațiile plasmatice ale fracțiunii nelegate, care sunt de obicei sub 1% la doze terapeutice de linagliptin, au crescut de 4‑5 ori după administrarea concomitentă cu ritonavir. Simulări de concentrații plasmatice de linagliptin la starea de echilibru, cu și fără ritonavir, au indicat faptul că o creștere a expunerii nu va fi asociată cu creșterea acumulărilor. Nu s‑a considerat că aceste modificări ale farmacocineticii linagliptinului sunt relevante clinic. Prin urmare, nu sunt de așteptat interacțiuni relevante clinic cu alți inhibitori ai glicoproteinei P/CYP3A4.

Metformin: administrarea concomitentă de trei ori pe zi a dozelor repetate de metformin 850 mg și de linagliptin 10 mg o dată pe zi nu a afectat într‑un mod semnificativ clinic farmacocinetica linagliptinului la voluntari sănătoși.

Sulfoniluree: farmacocinetica linagliptinului 5 mg la starea de echilibru nu a fost modificată prin administrarea concomitentă a unei doze unice de glibenclamidă 1,75 mg (gliburid).

Efecte ale linagliptin asupra altor medicamente
După cum este descris mai jos, în studii clinice, linagliptin nu a prezentat efecte relevante din punct de vedere clinic asupra farmacocineticii metforminului, gliburidei, simvastatinei, warfarinei, digoxinei sau contraceptivelor orale, constituind dovada in vivo a unei tendințe scăzute de a produce interacțiuni medicamentoase cu substraturi ale CYP3A4, CYP2C9, CYP2C8, glicoproteina P și transportori cationici organici (TCO).

Metformin: administrarea concomitentă de mai multe ori pe zi de linagliptin 10 mg cu metformin 850 mg, un substrat TCO, nu a avut un efect relevant asupra proprietăților farmacocinetice ale metforminului la voluntari sănătoși. Prin urmare, linagliptin nu este un inhibitor de transport TCO‑mediat.

Sulfoniluree: administrarea concomitentă de multiple doze orale de linagliptin 5 mg și a unei singure doze orale de glibenclamidă 1,75 mg (gliburid) a determinat o scădere nesemnificativă clinic de 14% atât a ASC, cât și a Cmax ale glibenclamidei. S‑a ajuns la concluzia că linagliptin nu este un inhibitor CYP2C9 deoarece glibenclamida este metabolizată primar de CYP2C9. Nu sunt de așteptat interacțiuni semnificative clinic cu alte sulfoniluree (de exemplu glipizidă, tolbutamidă și glimepiridă) care, precum glibenclamida, sunt eliminate în principal de CYP2C9.

Digoxină: administrarea concomitentă de mai multe doze zilnice de linagliptin 5 mg cu mai multe doze de digoxină 0,25 mg nu a prezentat efecte asupra farmacocineticii digoxinei la voluntari sănătoși. Prin urmare, linagliptin nu este un inhibitor al transportului mediat de glicoproteina P in vivo.

Warfarină: administrarea de mai multe doze zilnice de linagliptin 5 mg nu a modificat proprietățile farmacocinetice ale enantiomerilor S(‑) sau R(+) ai warfarinei, un substrat CYP2C9, administrată în doză unică.

Simvastatină: doze zilnice repetate de linagliptin, administrate la voluntari sănătoși, au avut un efect minim asupra proprietăților farmacocinetice la starea de echilibru ale simvastatinei, un substrat sensibil CYP3A4. După administrarea unei doze supraterapeutice de linagliptin 10 mg concomitent cu simvastatină 40 mg pe zi timp de 6 zile, valorile plasmatice ale ASC ale simvastatinei au crescut cu 34% și Cmax plasmatică cu 10%.

Contraceptive orale: administrarea contraceptivelor orale concomitent cu linagliptin 5 mg nu a modificat proprietățile farmacocinetice ale levonorgestrelului sau etinilestradiolului la starea de echilibru.

4.6	Fertilitatea, sarcina și alăptarea

Sarcina
Nu sunt disponibile date privind utilizarea linagliptin la femeile gravide. Studiile la animale nu au evidențiat efecte toxice dăunătoare directe sau indirecte asupra funcției de reproducere (vezi pct. 5.3). Ca măsură de precauție, este de preferat să se evite utilizarea linagliptin în timpul sarcinii.

Alăptarea
Datele farmacocinetice disponibilela animale au evidențiat excreția linagliptin/metaboliților acestuia în lapte. Nu se poate exclude un risc pentru sugari. Trebuie luată decizia fie de a întrerupe alăptarea, fie de a întrerupe/de a se abține de la tratamentul cu linagliptin având în vedere beneficiul alăptării pentru copil și beneficiul tratamentului pentru femeie.

Fertilitatea
Nu sunt disponibile studii privind efectele linagliptin asupra fertilității la om. Studiile la animale nu au evidențiat efecte dăunătoare directe sau indirecte asupra fertilității (vezi pct. 5.3).

4.7	Efecte asupra capacității de a conduce vehicule și de a folosi utilaje

Linagliptin nu are nicio influență sau are influență neglijabilă asupra capacității de a conduce vehicule sau de a folosi utilaje. Cu toate acestea, pacienții trebuie atenționați asupra riscului de hipoglicemie, mai ales atunci când medicamentul este asociat cu sulfoniluree și/sau insulină.

4.8	Reacții adverse

Rezumat al profilului de siguranță
Din analiza cumulată a datelor obținute din studiile clinice controlate cu placebo, incidența globală a reacțiilor adverse la pacienți tratați cu placebo a fost similară celei raportate la grupul tratat cu linagliptin 5 mg (63,4% față de 59,1%).
Incidența întreruperii tratamentului din cauza reacțiilor adverse a fost mai mare la pacienți tratați cu placebo prin comparație cu pacienții tratați cu linagliptin 5 mg (4,3% față de 3,4%).

Cel mai frecvent raportată reacție adversă a fost „hipoglicemia” observată în tripla combinație, linagliptin plus metformin plus sulfoniluree 14,8% față de 7,6% la placebo.

În cadrul studiilor controlate cu placebo 4,9% dintre pacienți au prezentat „hipoglicemie”, ca o reacție adversă sub linagliptin. Dintre acestea, 4,0% au fost ușoare și 0,9% au fost moderate și 0,1% au fost clasificate ca fiind severe ca intensitate. Pancreatita a fost raportată mai frecvent la pacienții randomizați la linagliptin (7 evenimente la 6 580 pacienți la care s‑a administrat linagliptin comparativ cu 2 evenimente la 4 383 pacienți la care s-a administrat placebo).

Lista reacțiilor adverse în format tabelar
Având în vedere impactul tratamentului de fond asupra reacțiilor adverse (de exemplu hipoglicemie), reacțiile adverse au fost analizate având la bază schemele terapeutice respective (administrare în monoterapie sau suplimentar administrării de metformin, suplimentar administrării de metformin plus sulfoniluree și suplimentar administrării de insulină).

Studiile controlate cu placebo au inclus studii în care linagliptin a fost administrat ca

· monoterapie de scurtă durată de până la 4 săptămâni
· monoterapie cu o durată ≥ 12 săptămâni
· suplimentar administrării de metformin
· suplimentar administrării de metformin plus sulfoniluree
· suplimentar administrării de metformin și empagliflozin
· suplimentar administrării de insulină cu sau fără metformin

Reacțiile adverse, clasificate pe aparate, sisteme și organe (ASO) și folosind termenii preferați de MedDRA, raportate la pacienți cărora li s‑a administrat linagliptin 5 mg în studii clinice dublu‑orb în monoterapie sau ca tratament suplimentar, sunt raportate în tabelul de mai jos (vezi tabelul 1).

Reacțiile adverse sunt prezentate în funcție de frecvența absolută. Frecvențele sunt definite astfel: foarte frecvente (≥ 1/10); frecvente (≥ 1/100 și < 1/10); mai puțin frecvente (≥ 1/1 000 și < 1/100); rare (≥ 1/10 000 și < 1/1 000); foarte rare (< 1/10 000) sau cu frecvență necunoscută (care nu poate fi estimată din datale disponibile).

Tabelul 1	Reacții adverse raportate la pacienți tratați cu linagliptin 5 mg pe zi în monoterapie sau suplimentar altor scheme terapeutice în studiul clinic și din experiența după punerea pe piață

	Aparate, sisteme și organe
Reacție adversă
	Frecvența reacțiilor adverse

	Infecții și infestări
	

	Rinofaringită
	mai puțin frecvente

	Tulburări ale sistemului imunitar
	

	Hipersensibilitate
(de exemplu hiperreactivitate bronșică)
	mai puțin frecvente

	Tulburări metabolice și de nutriție
	

	Hipoglicemie1
	foarte frecvente

	Tulburări respiratorii, toracice și mediastinale
	

	Tuse
	mai puțin frecvente

	Tulburări gastro‑intestinale
	

	Pancreatită
	rare#

	Constipație2
	mai puțin frecvente

	Afecțiuni cutanate și ale țesutului subcutanat
	

	Angioedem*
	rare

	Urticarie*
	rare

	Erupții cutanate tranzitorii*
	mai puțin frecvente

	Pemfigoid bulos
	rare#

	Investigații diagnostice
	

	Concentrație plasmatică crescută a amilazei
	mai puțin frecvente

	Concentrație plasmatică crescută a lipazei**
	frecvente


*	Pe baza experienței de după punerea pe piață
*	Pe baza creșterilor lipazei > 3 × LSN observate în cadrul studiilor clinice
[bookmark: _Hlk3287938]#	Pe baza Studiului privind siguranța cardiovasculară și renală a linagliptin (CARMELINA), a se vedea mai jos
1	Reacție adversă observată la asocierea de metformin plus sulfoniluree
2	Reacție adversă observată la asocierea cu insulină

[bookmark: _Hlk3288463]Studiu privind siguranța cardiovasculară și renală a linagliptin (CARMELINA)
[bookmark: _Hlk3288486][bookmark: _Hlk3288521][bookmark: _Hlk3288573]Studiul CARMELINA a evaluat siguranța cardiovasculară și renală a linagliptin în comparație cu placebo la pacienți cu diabet zaharat de tip 2 cu risc CV crescut, dovedit prin antecedente de boală macrovasculară sau renală stabilită (vezi pct. 5.1). Studiul a inclus 3 494 pacienți tratați cu linagliptin (5 mg) și 3 485 pacienți tratați cu placebo. Ambele tratamente s‑au adăugat la standardul de îngrijire care viza standardele regionale pentru HbA1c și factorii de risc CV. Incidența globală a evenimentelor adverse și a evenimentelor adverse grave la pacienții cărora li s-a administrat linagliptin a fost similară cu incidența înregistrată la pacienții cărora li s‑a administrat placebo. Datele privind siguranța din acest studiu corespund cu profilul de siguranță al linagliptinului cunoscut anterior.

În cadrul populației tratate, evenimentele hipoglicemice severe (care au necesitat asistență) au fost raportate la 3,0% dintre pacienții tratați cu linagliptin, respectiv la 3,1% dintre pacienții tratați cu placebo. În rândul pacienților care utilizau sulfoniluree la momentul inițial, incidența hipoglicemiei severe a fost de 2,0% la pacienții tratați cu linagliptin, respectiv de 1,7% la pacienții tratați cu placebo. În rândul pacienților care utilizau insulină la momentul inițial, incidența hipoglicemiei severe a fost de 4,4% la pacienții tratați cu linagliptin, respectiv de 4,9% la pacienții tratați cu placebo.

În perioada de observație globală din cadrul studiului, pancreatita acută adjudecată a fost raportată la 0,3% dintre pacienții tratați cu linagliptin și la 0,1% dintre pacienții tratați cu placebo.

În studiul CARMELINA, pemfigoidul bulos a fost raportat la 0,2% dintre pacienții tratați cu linagliptin și la niciun pacient tratat cu placebo.

Copii și adolescenți
În mod global, profilul de siguranță al linagliptinului a fost similar celui observat la populația adultă în studiile clinice efectuate la pacienți copii și adolescenți cu diabet zaharat de tip 2, cu vârsta cuprinsă între 10 și 17 ani.

Raportarea reacțiilor adverse suspectate
Raportarea reacțiilor adverse suspectate după autorizarea medicamentului este importantă. Acest lucru permite monitorizarea continuă a raportului beneficiu/risc al medicamentului. Profesioniștii din domeniul sănătății sunt rugați să raporteze orice reacție adversă suspectată prin intermediul sistemului național de raportare, astfel cum este menționat în Anexa V.

4.9	Supradozaj

Simptome
În studii clinice controlate la subiecți sănătoși, administrarea de doze unice de linagliptin de până la 600 mg (echivalentul a 120 doze recomandate) a fost în general bine tolerată. Nu există experiență privind administrarea de doze mai mari de 600 mg la om.

Terapie
În cazul unui supradozaj, se recomandă utilizarea măsurilor generale de susținere, de exemplu eliminarea materialului neabsorbit din tractul gastro‑intestinal, asigurarea unei monitorizări clinice și inițierea măsurilor clinice dacă este cazul.


5.	PROPRIETĂȚI FARMACOLOGICE

5.1	Proprietăți farmacodinamice

Grupa farmacoterapeutică: Medicamente antidiabetice, inhibitori ai dipeptidil peptidazei 4 (DPP‑4), codul ATC: A10BH05

Mecanism de acțiune
Linagliptin este un inhibitor al enzimei DPP‑4 (dipeptidil peptidaza 4, EC 3.4.14.5), o enzimă care este implicată în inactivarea hormonilor de tipul incretinelor GLP‑1și GIP (peptidă 1 asemănătoare glucagonului, polipeptidă insulinotropă dependentă de glucoză). Acești hormoni sunt degradați rapid de enzima DPP‑4. Ambii hormoni de tipul incretinelor sunt implicați în reglarea fiziologică a homeostazei glucozei. Hormonii de tip incretine sunt secretați la un nivel bazal scăzut pe tot parcursul zilei și nivelul lor crește imediat după mese. În prezența unor valori normale și crescute ale glicemiei, GLP‑1 și GIP cresc biosinteza de insulină și secreția celulelor beta pancreatice. În plus, GLP‑1 reduce și secreția de glucagon din celulele alfa pancreatice, rezultând o scădere a producției hepatice de glucoză. Linagliptin se leagă foarte eficient de DPP‑4, într-un mod reversibil, ducând astfel la creșterea susținută și prelungită a concentrațiilor incretinelor active. Linagliptin crește secreția de insulină în mod dependent de glucoză și reduce secreția de glucagon, rezultând în acest mod o îmbunătățire a homeostaziei glucozei. Linagliptin se leagă selectiv de DPP‑4, având o selectivitate de > 10 000 ori mai mare decât activitatea in vitro a DPP‑8 sau a DPP‑9.

Eficacitate și siguranță clinică
Eficacitatea și siguranța au fost evaluate în cadrul a 8 studii clinice controlate, randomizate, de fază III, la care au participat 5 239 pacienți cu diabet zaharat de tip 2, dintre care 3 319 au fost tratați cu linagliptin. Aceste studii au inclus 929 pacienți cu vârsta de 65 ani și peste tratați cu linagliptin. De asemenea, au mai fost tratați cu linagliptin 1 238 pacienți cu insuficiență renală ușoară și 143 pacienți cu insuficiență renală moderată. Administrarea de linagliptin o dată pe zi a produs ameliorări semnificative clinic ale controlului glicemic, dar fără modificări ale greutății corporale semnificative clinic. Scăderea valorii hemoglobinei glicozilate A1c (HbA1c) a fost similară în cadrul diferitelor subseturi, inclusiv pe sexe, vârstă, insuficiență renală și indice de masă corporală (IMC). O valoare inițială mai mare a HbA1c a fost asociată cu o scădere mai mare a HbA1c. În analiza cumulată a studiilor s‑a observat o diferență semnificativă în scăderea valorii HbA1c între pacienții asiatici (0,8%) și pacienții caucazieni (0,5%).

Linagliptin ca monoterapie la pacienți la care nu este recomandată administrarea de metformin
[bookmark: _Hlk146203487]Eficacitatea și siguranța monoterapiei cu linagliptin au fost evaluate în cadrul unui studiu dublu‑orb, controlat cu placebo, cu durata de 24 săptămâni. Tratamentul cu linagliptin administrat o dată pe zi în doză de 5 mg a dus la o ameliorare semnificativă a HbA1c (modificare de ‑0,69 % comparativ cu placebo), la pacienții cu HbA1c inițială de aproximativ 8%. Linagliptin a dovedit îmbunătățiri semnificative ale glicemiei în condiții de repaus alimentar (FPG) și ale glicemiei postprandiale la 2 ore (PPG), comparativ cu placebo. Incidența observată a hipoglicemiei la pacienți tratați cu linagliptin a fost similară cu cea observată când s-a administrat placebo.

Eficacitatea și siguranța monoterapiei cu linagliptin au fost de asemenea evaluate în cadrul unui studiu dublu‑orb, controlat cu placebo, cu durata de 18 săptămâni, la pacienți pentru care nu este recomandată administrarea de metformin, din cauza intoleranței sau a contraindicațiilor cauzate de insuficiența renală. Linagliptin a dovedit îmbunătățiri semnificative ale valorii HbA1c (modificare de ‑0,57% comparativ cu placebo), față de valoarea medie inițială de 8,09%. Linagliptin a dovedit, de asemenea, îmbunătățiri semnificative ale glicemiei în condiții de repaus alimentar (FPG), comparativ cu placebo. Incidența apariției hipoglicemiei observate la pacienții tratați cu linagliptin a fost similară cu cea observată când s-a administrat placebo.

Linagliptin asociat administrării de metformin
Eficacitatea și siguranța linagliptin administrat concomitent cu metformin au fost evaluate în cadrul unui studiu dublu orb, controlat cu placebo, cu durata de 24 săptămâni. Linagliptin a dovedit îmbunătățiri semnificative ale valorii HbA1c (modificare de ‑0,64% comparativ cu placebo), față de valoarea medie inițială de 8%. Linagliptin a dovedit de asemenea îmbunătățiri semnificative ale glicemiei în condiții de repaus alimentar (FPG) și ale glicemiei postprandiale la 2 ore (PPG), comparativ cu placebo. Incidența apariției hipoglicemiei observate la pacienții tratați cu linagliptin a fost similară cu cea observată când s‑a administrat placebo.

Linagliptin asociat terapiei combinate dintre metformin și sulfoniluree
S‑a efectuat un studiu clinic, controlat cu placebo, cu durata de 24 săptămâni, pentru a evalua eficacitatea și siguranța linagliptin 5 mg comparativ cu placebo, la pacienți care nu au răspuns adecvat la terapia combinată dintre metformin și o sulfoniluree. Linagliptin a dovedit îmbunătățiri semnificative ale valorii HbA1c (modificare de ‑0,62% comparativ cu placebo), față de media valorii inițiale de 8,14%. Linagliptin a demonstrat de asemenea  îmbunătățiri semnificative ale glicemiei în condiții de repaus alimentar (FPG) și ale glicemiei postprandiale la 2 ore (PPG), comparativ cu cele observate când s‑a administrat placebo.

Linagliptin asociat terapiei combinate dintre metformin și empagliflozin
La pacienții cu un control inadecvat al glicemiei prin administrarea de metformin și empagliflozin (10 mg (n = 247) sau 25 mg (n = 217)), tratamentul adjuvant cu durata de 24 săptămâni cu linagliptin 5 mg a generat reduceri medii ajustate față de valoarea inițială ale HbA1c de ‑0,53% (diferență semnificativă comparativ cu placebo administrat ca adjuvant ‑0,32% (IÎ 95% ‑0,52; ‑0,13) și respectiv ‑0,58% (diferență semnificativă comparativ cu placebo administrat ca adjuvant ‑0,47% (IÎ 95% ‑0,66; ‑0,28). O proporție mai mare de pacienți, semnificativă statistic, cu o valoare inițială a HbA1c ≥ 7,0% și tratați cu linagliptin 5 mg au atins o valoare țintă a HbA1c de < 7%, comparativ cu placebo.

Linagliptin asociat tratamentului cu insulină
Eficacitatea și siguranța asocierii linagliptin 5 mg cu insulină în monoterapie sau în combinație cu metformin și/sau pioglitazonă au fost evaluate în cadrul unui studiu clinic dublu-orb, controlat cu placebo, pe durata a 24 săptămâni. S‑a demonstrat ca linagliptin a îmbunătățit semnificativ valoarea HbA1c (‑0,65% comparativ cu placebo) față de valoarea medie inițială de 8,3% a HbA1c. De asemenea, linagliptin a dovedit îmbunătățiri semnficative ale concentrației glicemiei în condiții de repaus alimentar (FPG), iar comparativ cu placebo, un procent mai mare de pacienți a atins valoarea țintă a HbA1c < 7,0%. Acestea s‑au obținut în urma administrării unei doze constante de insulină (40,1 UI). Greutatea corporală nu a fost semnificativ diferită între grupuri. Efectul asupra concentrației plasmatice a lipidelor a fost neglijabil. Incidența cazurilor de hipoglicemie observate în grupul de pacienți tratați cu linagliptin a fost similară cu cea din grupul placebo (22,2% linagliptin; 21,2% placebo).

Date obținute dintr-un studiu cu durata de 24 luni, cu linagliptin asociat cu metformin comparativ cu glimepiridă
Într-un studiu în care s-a comparat eficacitatea și siguranța adăugării de linagliptin 5 mg sau glimepiridă (doză medie de 3 mg) la pacienți la care nu s‑a obținut un control glicemic adecvat în urma administrării de metformin în monoterapie, reducerea medie a valorii HbA1c a fost de ‑0,16% după administrarea de linagliptin (valoare medie inițială a HbA1c 7,69%) și ‑0,36% după administrarea de glimepiridă (valoare medie inițială a HbA1c 7,69%) cu o diferență medie a tratamentului de 0,20% (IÎ 97,5%: 0,09; 0,299). Incidența hipoglicemiei la grupul tratat cu linagliptin (7,5%) a fost semnificativ mai mică decât cea din grupul tratat cu glimepiridă (36,1%). Pacienții tratați cu linagliptin au prezentat o scădere medie semnificativă față de valoarea inițială a greutății corporale comparativ cu o creștere semnificativă în greutate la pacienții tratați cu glimepiridă (‑1,39 comparativ cu +1,29 kg).

Linagliptin adăugat tratamentului la pacienții cu insuficiență renală severă, date dintr-un studiu controlat cu placebo cu durata de 12 săptămâni (terapie de fond stabilă) și dintr‑o extensie controlată cu placebo a studiiului cu durata de 40 săptămâni (terapie de fond reglabilă)
Eficacitatea și siguranța linagliptinului au fost, de asemenea, evaluate la pacienții cu diabet zaharat de tip 2 cu insuficiență renală severă în cadrul unui studiu dublu‑orb, comparativ cu placebo, pe durata a 12 săptămâni, timp în care terapiile glicemice de fond au fost menținute stabile. Majoritatea pacienților (80,5%) au primit insulină ca tratament de fond, singură sau în combinație cu alte antidiabetice orale, cum ar fi sulfoniluree, glinidă și pioglitazonă. A fost efectuată o evaluare ulterioară după 40  săptămâni de tratament, pe parcursul cărora au fost permise ajustări ale dozei antidiabeticelor utilizate în terapiile de fond.

Linagliptin a dovedit îmbunătățiri semnificative ale HbA1c (modificare de ‑0,59% comparativ cu placebo după 12 săptămâni), de la o valoare medie inițială a HbA1c de 8,2%. Diferența observată a valorii HbA1c față de placebo a fost de ‑0,72% după 52  săptămâni.

Greutatea corporală nu a fost semnificativ diferită între grupuri. Incidența hipoglicemiei observată la pacienții tratați cu linagliptin a fost mai mare decât la cei cărora li s-a administrat placebo, din cauza unei creșteri a numărului evenimentelor hipoglicemice asimptomatice. Nu a existat nicio diferență între grupuri în ceea ce privește evenimentele hipoglicemice severe.

Linagliptin asociat la tratamentul vârstnicilor (vârstă > 70 ani) cu diabet zaharat de tip 2
Eficacitatea și siguranța tratamentului cu linagliptin la vârstnici (vârsta > 70 ani) cu diabet zaharat de tip 2 au fost evaluate în cadrul unui studiu clinic dublu‑orb pe durata a 24 săptămâni. Pacienții au utilizat ca tratament de fond metformin și/sau sulfoniluree și/sau insulină. Dozele medicamentelor antidiabetice utilizate ca și terapie de fond s-au menținut constante în primele 12 săptămâni, după care au fost permise ajustările. S-a demonstrat că linagliptin a îmbunătățit semnificativ valoarea HbA1c (‑0,64% comparativ cu placebo după 24 săptămâni) față de valoarea de bază medie de 7,8% a HbA1c. Linagliptin a dovedit, de asemenea, îmbunătățiri semnificative ale glicemiei în condiții de repaus alimentar (FPG) comparativ cu placebo. Greutatea corporală nu a fost semnificativ diferită între grupuri.

[bookmark: _Hlk3288054]Studiu privind siguranța cardiovasculară și renală a linagliptin (CARMELINA)
[bookmark: _Hlk3288650][bookmark: _Hlk3288634]CARMELINA a fost un studiu randomizat la care au participat 6 979 pacienți cu diabet zaharat de tip 2 și risc CV crescut, dovedit prin antecedente de boală macrovasculară sau renală stabilită, care au fost tratați cu linagliptin 5 mg (3 494 pacienți) sau placebo (3 485 pacienți) adăugat la standardul de îngrijire care viza standardele regionale pentru HbA1c, factorii de risc CV și boala renală. Populația de studiu a inclus 1 211 pacienți (17,4%) cu vârsta ≥ 75 ani și 4 348 pacienți (62,3%) cu insuficiență renală. Aproximativ 19% din populație a avut RFGe între ≥ 45 și < 60 ml/min/1,73 m2, 28% din populație a avut RFGe între ≥ 30 și < 45 ml/min/1,73 m2, iar 15% a avut RFGe < 30 ml/min/1,73 m2. Valoarea medie a HbA1c la momentul inițial a fost de 8,0%.

[bookmark: _Hlk3288068][bookmark: _Hlk3288759][bookmark: _Hlk3288770][bookmark: _Hlk3288786][bookmark: _Hlk3288678][bookmark: _Hlk3288701][bookmark: _Hlk3288695][bookmark: _Hlk3288716]Studiul a fost structurat pentru a demonstra non‑inferioritatea privind criteriul final principal de evaluare cardiovascular, care a fost compus din prima apariție a decesului de cauză cardiovasculară sau a unui infarct miocardic (IM) non‑letal sau a unui accident vascular cerebral non‑letal (3P‑MACE, evenimente adverse cardiovasculare majore cu 3 puncte). Criteriul final de evaluare compus renal a fost definit drept deces de cauză renală sau boală renală în stadiu final susținută sau scădere susținută cu 40% sau mai mult a RFGe.

[bookmark: _Hlk3288079][bookmark: _Hlk3288733]După o monitorizare mediană de 2,2 ani, atunci când linagliptin a fost adăugat la îngrijirea obișnuită, nu a crescut riscul de evenimente adverse cardiovasculare majore și nici riscul de evenimente renale produse ca rezultat. Nu a crescut riscul de spitalizare pentru insuficiență cardiacă, acesta fiind un criteriu final de evaluare adjudecat suplimentar, observat în comparație cu îngrijirea obișnuită fără linagliptin la pacienții cu diabet zaharat de tip 2 (vezi tabelul 2).

[bookmark: _Hlk3288126]Tabelul 2	Rezultatele cardiovasculare și renale pe grupuri de tratament în studiul CARMELINA
[bookmark: _Hlk3288153]
	
	Linagliptin 5 mg
	Placebo
	Indice de risc

	
	Număr de subiecți (%)
	Rata incidenței pe 1 000 PA*
	Număr de subiecți (%)
	Rata incidenței pe 1 000 PA *
	(IÎ 95 %)

	Număr de pacienți
	3 494
	
	3 485
	
	

	Criteriul primar CV compus (deces de cauză cardiovasculară, IM non‑letal, accident vascular cerebral non‑letal)
	434 (12,4)
	57,7
	420 (12,1)
	56,3
	1,02 (0,89; 1,17)**

	Criteriul secundar renal compus (deces de cauză renală, boală renală în stadiu final, scădere susținută cu 40% a RFGe)
	327 (9,4)
	48,9
	306 (8,8)
	46,6
	1,04 (0,89; 1,22)

	Mortalitatea de orice cauză
	367 (10,5)
	46,9
	373 (10,7)
	48,0
	0,98 (0,84; 1,13)

	Deces de cauză CV
	255 (7,3)
	32,6
	264 (7,6)
	34
	0,96 (0,81; 1,14)

	Spitalizare pentru insuficiență cardiacă
	209 (6,0)
	27,7
	226 (6,5)
	30,4
	0,90 (0,74; 1,08)


*	PA = pacient‑ani
**	Test de non‑inferioritate pentru a demonstra că limita superioară a IÎ 95 % pentru indicele de risc este mai mică de 1,3

[bookmark: _Hlk3288806]În analizele privind evoluția albuminuriei (modificare de la albuminurie normală la micro- sau macroalbuminurie sau de la microalbuminurie la macroalbuminurie), indicele de risc estimat a fost de 0,86 (IÎ 95% 0,78; 0,95) pentru linagliptin față de placebo.

Studiu privind siguranța cardiovasculară a linagliptin (CAROLINA)
CAROLINA a fost un studiu randomizat efectuat la 6 033 pacienți cu diabet zaharat de tip 2 în stadiu incipient și risc CV crescut sau complicații stabilite, care au fost tratați cu linagliptin 5 mg (3 023) sau glimepiridă 1‑4 mg (3 010) adăugat(ă) la asistența medicală standard (inclusiv tratament de fond cu metformin la 83% dintre pacienți), vizând standardele regionale pentru HbA1c și factorii de risc CV. Vârsta medie pentru populația de studiu a fost de 64 ani și studiul a inclus 2 030 pacienți (34%) cu vârsta ≥ 70 ani. Populația de studiu a inclus 2 089 pacienți (35%) cu boală cardiovasculară și 1 130 pacienți (19%) cu insuficiență renală, cu RFGe < 60 ml/min și 1,73 m2 la momentul inițial. Media HbA1c la momentul inițial a fost 7,15%.

Studiul a fost structurat pentru a demonstra non‑inferioritatea privind criteriul final principal de evaluare cardiovascular, care a fost compus din prima apariție a decesului de cauză cardiovasculară sau a unui infarct miocardic (IM) non‑letal sau a unui accident vascular cerebral non‑letal (3P‑MACE, evenimente adverse cardiovasculare majore cu 3 puncte).

După o monitorizare mediană de 6,25 ani, linagliptin nu a crescut riscul de evenimente adverse cardiovasculare majore (vezi tabelul 3) comparativ cu glimepirida. Rezultatele au fost asemănătoare pentru pacienții tratați cu sau fără metformin.

Tabelul 3	Evenimente adverse cardiovasculare majore (MACE) și mortalitatea pe grupuri de tratament în studiul CAROLINA

	
	Linagliptin 5 mg
	Glimepiridă (1‑4 mg)
	Indice de risc

	
	Număr de subiecți (%)
	Rata incidenței pe 1 000 PA*
	Număr de subiecți (%)
	Rata incidenței pe 1 000 PA *
	(IÎ 95%)

	Număr de pacienți
	3 023
	3 010
	

	Criteriul primar CV compus (deces de cauză cardiovasculară, IM non‑letal, accident vascular cerebral non‑letal)
	356 (11,8)
	20,7
	362 (12,0)
	21,2
	0,98 (0,84; 1,14)**

	Mortalitatea de orice cauză
	308 (10,2)
	16,8
	336 (11,2)
	18,4
	0,91 (0,78; 1,06)

	Deces de cauză CV
	169 (5,6)
	9,2
	168 (5,6)
	9,2
	1,00 (0,81; 1,24)

	Spitalizare pentru insuficiență cardiacă
	112 (3,7)
	6,4
	92 (3,1)
	5,3
	1,21 (0,92; 1,59)


*	PA = pacient‑ani
**	Test de non-inferioritate pentru a demonstra că limita superioară a IÎ 95% pentru indicele de risc este mai mică de 1,3

Pentru întreaga perioadă de tratament (timpul median de tratament 5,9 ani) rata pacienților cu hipoglicemie moderată sau severă a fost de 6,5% pentru cei tratați cu linagliptin, față de 30,9% pentru cei tratați cu glimepiridă; hipoglicemia severă a apărut la 0,3% dintre pacienții tratați cu linagliptin, față de 2,2% dintre pacienții tratați cu glimepiridă.

Copii și adolescenți
Eficacitatea și siguranța clinică ale empagliflozinului 10 mg, cu posibilitatea creșterii dozei până la 25 mg, sau ale linagliptinului 5 mg o dată pe zi au fost studiate la copii și adolescenți cu vârsta cuprinsă între 10 și 17 ani, cu DZT2, în cadrul unui studiu în regim dublu‑orb, randomizat, controlat cu placebo, cu grupuri paralele (DINAMO), în decurs de 26 săptămâni, cu o perioadă de extensie pentru siguranță, cu tratament activ în regim dublu‑orb, cu durata de până la 52 săptămâni.
La momentul inițial, valoarea medie a HbA1c a fost de 8,03%. Tratamentul cu linagliptin 5 mg nu a furnizat o îmbunătățire semnificativă a valorii HbA1c. Diferența în ceea ce privește modificarea medie ajustată a valorii HbA1c după 26 săptămâni între tratamentul cu linagliptin și cel cu placebo a fost de ‑0,34% (IÎ 95 % ‑0,99; 0,30; p = 0,2935). Modificarea medie ajustată a valorii HbA1c față de momentul inițial a fost de 0,33% la pacienții tratați cu linagliptin și de 0,68% la pacienții tratați cu placebo (vezi pct. 4.2).

5.2	Proprietăți farmacocinetice

Proprietățile farmacocinetice ale linagliptinului au fost evaluate pe larg la subiecți sănătoși și la pacienți cu diabet zaharat de tip 2. După administrarea orală a unei doze de 5 mg la voluntari sănătoși sau la pacienți, linagliptin a fost rapid absorbit, cu concentrații plasmatice maxime (Tmax median) care au apărut la 1,5 ore după administrarea dozei.

Concentrațiile plasmatice de linagliptin scad într-un mod trifazic cu un timp de înjumătățire plasmatică terminal mărit (timp de înjumătățire plasmatică terminal pentru linagliptin mai mare de 100 ore), fapt în principal asociat legării strânse, saturabile ale linagliptin de DPP‑4 și care nu contribuie la acumularea medicamentului. Timpul efectiv de înjumătățire plasmatică pentru acumularea linagliptinului, determinat după administrarea orală de mai multe doze de linagliptin 5 mg, este de aproximativ 12 ore. După administrarea unei doze de linagliptin 5 mg o dată pe zi, concentrațiile plasmatice la starea de echilibru sunt atinse după a treia doză. ASC plasmatică a linagliptin a crescut cu aproximativ 33% după administrarea unor doze de 5 mg la starea de echilibru, comparativ cu prima doză. Coeficienții de variație la același subiect și între subiecți diferiți pentru ASC a linagliptin au fost mici (12,6% și, respectiv, 28,5%). Datorită legării linagliptin de DPP‑4, care este dependentă de concentrație, proprietățile farmacocinetice ale linagliptinului, bazate pe expunerea totală, nu sunt liniare; într-adevăr, ASC plasmatică totală a linagliptin a crescut mai puțin proporțional în funcție de doză, în timp ce ASC a fracțiunii nelegate a crescut aproximativ proporțional cu doza. Proprietățile farmacocinetice ale linagliptinului au fost în general similare la subiecții sănătoși și la pacienții cu diabet zaharat de tip 2.

Absorbție
Biodisponibilitatea absolută a linagliptin este de aproximativ 30%. Administrarea concomitentă de linagliptin împreună cu o masă bogată în grăsimi a prelungit timpul de atingere a Cmax cu 2 ore și a scăzut Cmax cu 15%, dar nu a fost observată nicio influență asupra ASC0-72 ore. Nu se anticipează niciun efect clinic relevant al modificărilor Cmax și Tmax; prin urmare, linagliptin poate fi administrat cu sau fără alimente.

Distribuție
Ca urmare a legării tisulare, volumul aparent de distribuție mediu la starea de echilibru, după o singură doză de linagliptin 5 mg administrată intravenos la subiecți sănătoși, este de aproximativ 1 110 litri, indicând faptul că linagliptin se distribuie extensiv în țesuturi. Legarea linagliptinului de proteinele plasmatice este dependentă de concentrație, în scădere de la aproximativ 99% la 1 nmol/l la 75‑89% la ≥ 30 nmol/l, reflectând gradul de saturare al legării de DPP‑4 odată cu creșterea concentrației de linagliptin. La concentrații mari, în cazul în care DPP‑4 este complet saturat, 70‑80% din linagliptin a fost legat de alte proteine plasmatice, altele decât DPP‑4, astfel că 30‑20% a rămas nelegat în plasmă.

Metabolizare
După administrarea unei doze orale de 10 mg linagliptin marcat [14C], aproximativ 5% din radioactivitate a fost excretată prin urină. Metabolismul joacă un rol subordonat în eliminarea linagliptin. A fost detectat un metabolit principal cu o expunere relativă de 13,3% din linagliptin la starea de echilibru, care s-a dovedit a fi inactiv farmacologic și astfel nu contribuie la activitatea inhibitorie a linagliptin asupra DPP‑4 plasmatic.

Eliminare
După administrarea unei doze orale de linagliptin marcat [14C] la subiecți sănătoși, aproximativ 85% din radioactivitatea administrată a fost excretată prin fecale (80%) sau urină (5%) în decurs de 4 zile de la administrare. Clearance-ul renal la starea de echilibru a fost de aproximativ 70 ml/min.

Grupe speciale de pacienți

Insuficiență renală
A fost efectuat un studiu deschis, cu doze multiple, pentru evaluarea proprietăților farmacocinetice ale linagliptinului (5 mg) la pacienți cu diverse grade de insuficiență renală cronică, comparativ cu subiecți sănătoși de control. Studiul a inclus pacienți cu insuficiență renală, clasificată pe baza clearance-ului creatininei ca fiind ușoară (50 până la < 80 ml/min), moderată (30 până la < 50 ml/min) și severă (< 30 ml/min), precum și pacienți cu BRSF la hemodializă. În plus, pacienții cu DZT2 și insuficiență renală severă (< 30 ml/min) au fost comparați cu pacienți cu DZT2 cu funcție renală normală. Clearance-ul creatininei a fost măsurat prin determinări ale clearance‑ului creatininei timp de 24 ore sau estimat prin determinarea creatininei serice pe baza formulei Cockcroft‑Gault. ClCr = (140 – vârsta) × greutatea/72 × creatinina serică [× 0,85 pentru femei], în care vârsta este dată în ani, greutatea în kg și creatinina serică în mg/dl. La starea de echilibru, expunerea la linagliptin la pacienți cu insuficiență renală ușoară a fost comparabilă cu a subiecților sănătoși. În cazul insuficienței renale moderate, a fost observată o creștere moderată a expunerii de aproximativ 1,7 ori prin comparație cu controlul. S-a observat o creștere a expunerii la pacienții cu DZT2 cu IR severă de aproximativ 1,4 ori comparativ cu pacienții cu DZT2 cu funcție renală normală. Predicțiile referitoare la ASC a linagliptin la starea de echilibru la pacienți cu BRSF au indicat o expunere comparabilă cu cea a pacienților cu insuficiență renală moderată sau severă. În plus, nu se anticipează ca linagliptin să fie eliminat într-un procent semnificativ din punct de vedere terapeutic prin hemodializă sau dializă peritoneală. Prin urmare, nu este necesară nicio ajustare a dozei de linagliptin la pacienți cu insuficiență renală de orice grad.

Insuficiență hepatică
La pacienți care nu au diabet zaharat cu insuficiență hepatică ușoară, moderată și severă (conform clasificării Child‑Pugh), valorile medii ale ASC și Cmax ale linagliptin au fost similare cu cele ale subiecților de control sănătoși corespunzători, după administrarea de doze multiple de linagliptin 5 mg. Nu este necesară nicio ajustare a dozei de linagliptin la pacienți diabetici cu insuficiență hepatică ușoară, moderată sau severă.

Indice de masă corporală (IMC)
Nu este necesară nicio ajustare a dozei în funcție de IMC. IMC nu a prezentat un efect semnificativ clinic asupra proprietăților farmacocinetice ale linagliptinului pe baza datelor de fază I și fază II, în cadrul unei analize farmacocinetice a populației. În studiile clinice efectuate înainte de punerea pe piață a medicamentului, IMC determinat a fost de până la 40 kg/m2.

Sex
Nu este necesară nicio ajustare a dozei în funcție de sex. Sexul nu prezintă un efect semnificativ clinic asupra proprietăților farmacocinetice ale linagliptinului pe baza datelor de fază I și fază II în cadrul unei analize farmacocinetice a populației.

Vârstnici
Nu este necesară nicio ajustare a dozei la pacienți cu vârsta de până la 80 ani, deoarece vârsta nu a prezentat un efect semnificativ clinic asupra proprietăților farmacocinetice ale linagliptinului pe baza datelor de fază I și fază II în cadrul unei analize farmacocinetice a populației. Subiecții mai vârstnici (65 până la 80 ani, cel mai vârstnic pacient avea 78 ani) au avut concentrații plasmatice ale linagliptinului comparabile cu cele ale subiecților mai tineri.

Copii și adolescenți
Un studiu de fază II efectuat la copii și adolescenți a examinat farmacocinetica și farmacodinamica a 1 mg și 5 mg de linagliptin la copii și adolescenți cu vârste cuprinse între ≥ 10 și < 18 ani, cu diabet zaharat de tip 2. Răspunsurile observate din punct de vedere farmacocinetic și farmacodinamic au fost în concordanță cu cele constatate la subiecții adulți. Linagliptin 5 mg a demonstrat superioritate față de linagliptin 1 mg cu privire la inhibarea DPP‑4 la concentrația minimă (72% față de 32%, p = 0,0050) și o reducere mai mare din punct de vedere numeric cu privire la modificarea medie ajustată a HbA1c față de momentul inițial (‑0,63% față de ‑0,48%, valoare nesemnificativă). Din cauza naturii limitate a setului de date, rezultatele trebuie interpretate cu prudenţă.

[bookmark: _Hlk129954987]Un studiu de fază III efectuat la copii și adolescenți a examinat farmacocinetica și farmacodinamica (modificarea valorii HbA1c față de momentul inițial) a 5 mg de linagliptin la copii și adolescenți cu vârste cuprinse între 10 și 17 ani, cu diabet zaharat de tip 2. Relația expunere-răspuns observată a fost, în general, comparabilă între pacienții copii și adolescenți și pacienții adulți, însă cu un efect mai redus al medicamentului estimat la copii. Administrarea orală de linagliptin a determinat o expunere în intervalul observat la pacienții adulți. Media geometrică observată a concentrațiilor minime și media geometrică a concentrațiilor la 1,5 ore după administrare (reprezentând o concentrație în jurul valorii tmax) la starea de echilibru au fost de 4,30 nmol/l și, respectiv, 12,6 nmol/l. Concentrațiile plasmatice corespunzătoare la pacienții adulți au fost de 6,04 nmol/l, respectiv 15,1 nmol/l.

Rasă
Nu este necesară nicio ajustare a dozei de linagliptin în funcție de rasă. Datele farmacocinetice disponibile dintr-o analiză complexă care a inclus pacienți caucazieni, hispanici, africani și asiatici nu au arătat efecte evidente asupra concentrațiilor plasmatice ale linagliptinului. În plus, s-a arătat că caracteristicile farmacocinetice ale linagliptinului sunt similare cu cele rezulate din studii speciale de fază I care au cuprins voluntari sănătoși japonezi, chinezi și caucazieni.

5.3	Date preclinice de siguranță

Ficatul, rinichii și tractul gastro‑intestinal sunt principalele organe țintă pentru evaluarea toxicității la șoarece și șobolan cărora li s-au administrat doze repetate de linagliptin de 300 ori mai mari decât expunerea la om.
Efectele asupra organelor de reproducere, tiroidei și organele limfatice la șobolan au fost observate la o expunere mai mare de 1 500 ori decât expunerea la om. La câine, la doze medii, au fost observate reacții puternice, pseudo‑alergice, care produc modificări cardiovasculare, care au fost considerate a fi specifice pentru câine. Ficatul, rinichii, stomacul, organele de reproducere, timusul, splina și ganglionii limfatici au fost organele țintă pentru evaluarea toxicității la maimuțele Cynomolgus la o expunere mai mare de 450 ori față de expunerea la om. La o expunere mai mare de 100  ori față de expunerea la om, la aceste maimuțe, principala reacție a fost iritația gastrică.

Linagliptin și principalul metabolit al acestuia nu au evidențiat un potențial genotoxic.
Studiile cu durata de 2 ani privind carcinogenitatea după administrarea orală la șobolan și șoarece nu au evidențiat efecte carcinogene la șobolan sau șoarece mascul. O incidență semnificativ mai mare a limfoamelor maligne numai la șoarece femelă la cea mai mare doză (> 200 ori față de expunerea la om) nu este considerată a fi relevantă pentru oameni (explicație: nu este legată de tratament, ci de o incidență de fond extrem de variabilă). Pe baza acestor studii, nu ar rezulta preocupări referitoare la carcinogenitatea la om.

Valoarea NOAEL privind fertilitatea, dezvoltarea embrionară precoce și teratogenitatea la șobolan a fost stabilită la doze de > 900 ori mai mari decât expunerea la om. Valoarea NOAEL privind toxicitatea maternă, embrio‑fetală și a puilor pentru șobolan a fost de 49 ori mai mare față de expunerea la om. Nu au fost observate efecte teratogene la iepure la o expunere > 1 000 ori mai mare față de expunerea la om. O valoare NOAEL de 78 ori mai mare față de expunerea la om a fost derivată pentru toxicitatea embrio‑fetală la iepure și pentru toxicitatea maternă valoarea NOAEL a fost de 2,1 ori mai mare față de expunerea la om. Prin urmare, este puțin probabil ca linagliptin să afecteze funcția de reproducere la expuneri terapeutice la om.


6.	PROPRIETĂȚI FARMACEUTICE

6.1	Lista excipienților

Nucleul comprimatului
Manitol
Amidon (de porumb) pregelatinizat
Amidon de porumb
Copovidonă
Stearat de magneziu

Film de acoperire
Hipromeloză
Dioxid de titan (E171)
Talc
Macrogol (6000)
Oxid roșu de fier (E172)

6.2	Incompatibilități

Nu este cazul.

6.3	Perioada de valabilitate

3 ani

6.4	Precauții speciale pentru păstrare

Acest medicament nu necesită condiții speciale de păstrare.

6.5	Natura și conținutul ambalajului

Cutii cu blistere din al/al perforate pentru eliberarea unei unități dozate conținînd 10 × 1, 14 × 1, 28 × 1, 30 × 1, 56 × 1, 60 × 1, 84 × 1, 90 × 1, 98 × 1, 100 × 1 și 120 × 1 comprimate filmate.

Este posibil ca nu toate mărimile de ambalaj să fie comercializate.

6.6	Precauții speciale pentru eliminarea reziduurilor

Orice medicament neutilizat sau material rezidual trebuie eliminat în conformitate cu reglementările locale.


7.	DEȚINĂTORUL AUTORIZAȚIEI DE PUNERE PE PIAȚĂ

Boehringer Ingelheim International GmbH
Binger Str. 173
55216 Ingelheim am Rhein
Germania


8.	NUMĂRUL(ELE) AUTORIZAȚIEI DE PUNERE PE PIAȚĂ

EU/1/11/707/001 (10 × 1 comprimate)
EU/1/11/707/002 (14 × 1 comprimate)
EU/1/11/707/003 (28 × 1 comprimate)
EU/1/11/707/004 (30 × 1 comprimate)
EU/1/11/707/005 (56 × 1 comprimate)
EU/1/11/707/006 (60 × 1 comprimate)
EU/1/11/707/007 (84 × 1 comprimate)
EU/1/11/707/008 (90 × 1 comprimate)
EU/1/11/707/009 (98 × 1 comprimate)
EU/1/11/707/010 (100 × 1 comprimate)
EU/1/11/707/011 (120 × 1 comprimate)


9.	DATA PRIMEI AUTORIZĂRI SAU A REÎNNOIRII AUTORIZAȚIEI

Data primei autorizări: 24 august 2011
Data ultimei reînnoiri a autorizației: 22 martie 2016


10.	DATA REVIZUIRII TEXTULUI

Informații detaliate privind acest medicament sunt disponibile pe site‑ul Agenției Europene pentru Medicamente https://www.ema.europa.eu/.

























ANEXA II

A.	FABRICANTUL (FABRICANȚII) RESPONSABIL(I) PENTRU ELIBERAREA SERIEI

B.	CONDIȚII SAU RESTRICȚII PRIVIND FURNIZAREA ȘI UTILIZAREA

C.	ALTE CONDIȚII ȘI CERINȚE ALE AUTORIZAȚIEI DE PUNERE PE PIAȚĂ

D.	CONDIȚII SAU RESTRICȚII PRIVIND UTILIZAREA SIGURĂ ȘI EFICACE A MEDICAMENTULUI


A.	FABRICANTUL (FABRICANȚII) RESPONSABIL(I) PENTRU ELIBERAREA SERIEI 

Numele și adresa fabricantului(fabricanților) responsabil(i) pentru eliberarea seriei

Boehringer Ingelheim Pharma GmbH & Co. KG
Binger Strasse 173
55216 Ingelheim am Rhein
Germania

Boehringer Ingelheim Hellas Single Member S.A.
5th km Paiania – Markopoulo
Koropi Attiki, 19441
Grecia

Dragenopharm Apotheker Püschl GmbH
Göllstraße 1
84529 Tittmoning
Germania

Prospectul tipărit al medicamentului trebuie să menționeze numele și adresa fabricantului responsabil pentru eliberarea seriei respective.


B.	CONDIȚII SAU RESTRICȚII PRIVIND FURNIZAREA ȘI UTILIZAREA 

Medicament eliberat pe bază de prescripție medicală.


C.	ALTE CONDIȚII ȘI CERINȚE ALE AUTORIZAȚIEI DE PUNERE PE PIAȚĂ 

· Rapoartele periodice actualizate privind siguranța (RPAS)

Cerințele pentru depunerea RPAS privind siguranța pentru acest medicament sunt prezentate în lista de date de referință și frecvențe de transmitere la nivelul Uniunii (lista EURD), menționată la articolul 107c alineatul (7) din Directiva 2001/83/CE și orice actualizări ulterioare ale acesteia publicată pe portalul web european privind medicamentele.


D.	CONDIȚII SAU RESTRICȚII CU PRIVIRE LA UTILIZAREA SIGURĂ ȘI EFICACE A MEDICAMENTULUI 

· Planul de management al riscului (PMR)

Deținătorul autorizației de punere pe piață (DAPP) se angajează să efectueze activitățile și intervențiile de farmacovigilență necesare detaliate în PMR aprobat și prezentat în modulul 1.8.2 al autorizației de punere pe piață și orice actualizări ulterioare aprobate ale PMR.

O versiune actualizată a PMR trebuie depusă:
· la cererea Agenției Europene pentru Medicamente;
· la modificarea sistemului de management al riscului, în special ca urmare a primirii de informații noi care pot duce la o schimbare semnificativă a raportului beneficiu/risc sau ca urmare a atingerii unui obiectiv important (de farmacovigilență sau de reducere la minimum a riscului).

























ANEXA III

ETICHETAREA ȘI PROSPECTUL

























A. ETICHETAREA 


INFORMAȚII CARE TREBUIE SĂ APARĂ PE AMBALAJUL SECUNDAR

CUTIE


1.	DENUMIREA COMERCIALĂ A MEDICAMENTULUI

Trajenta 5 mg comprimate filmate
linagliptin


2.	DECLARAREA SUBSTANȚEI(SUBSTANȚELOR) ACTIVE

Fiecare comprimat conține linagliptin 5 mg.


3.	LISTA EXCIPIENȚILOR


4.	FORMA FARMACEUTICĂ ȘI CONȚINUTUL

10 × 1 comprimate filmate
14 × 1 comprimate filmate
28 × 1 comprimate filmate
30 × 1 comprimate filmate
56 × 1 comprimate filmate
60 × 1 comprimate filmate
84 × 1 comprimate filmate
90 × 1 comprimate filmate
98 × 1 comprimate filmate
100 × 1 comprimate filmate
120 × 1 comprimate filmate


5.	MODUL ȘI CALEA(CĂILE) DE ADMINISTRARE

A se citi prospectul înainte de utilizare.
Administrare orală.


6.	ATENȚIONARE SPECIALĂ PRIVIND FAPTUL CĂ MEDICAMENTUL NU TREBUIE PĂSTRAT LA VEDEREA ȘI ÎNDEMÂNA COPIILOR

A nu se lăsa la vederea și îndemâna copiilor.


7.	ALTĂ(E) ATENȚIONARE(ĂRI) SPECIALĂ(E), DACĂ ESTE(SUNT) NECESARĂ(E)


8.	DATA DE EXPIRARE

EXP


9.	CONDIȚII SPECIALE DE PĂSTRARE


10.	PRECAUȚII SPECIALE PRIVIND ELIMINAREA MEDICAMENTELOR NEUTILIZATE SAU A MATERIALELOR REZIDUALE PROVENITE DIN ASTFEL DE MEDICAMENTE, DACĂ ESTE CAZUL


11.	NUMELE ȘI ADRESA DEȚINĂTORULUI AUTORIZAȚIEI DE PUNERE PE PIAȚĂ

Boehringer Ingelheim International GmbH
Binger Str. 173
55216 Ingelheim am Rhein
Germania


12.	NUMĂRUL(ELE) AUTORIZAȚIEI DE PUNERE PE PIAȚĂ

EU/1/11/707/001 10 × 1 comprimate
EU/1/11/707/002 14 × 1 comprimate
EU/1/11/707/003 28 × 1 comprimate
EU/1/11/707/004 30 × 1 comprimate
EU/1/11/707/005 56 × 1 comprimate
EU/1/11/707/006 60 × 1 comprimate
EU/1/11/707/007 84 × 1 comprimate
EU/1/11/707/008 90 × 1 comprimate
EU/1/11/707/009 98 × 1 comprimate
EU/1/11/707/010 100 × 1 comprimate
EU/1/11/707/011 120 × 1 comprimate


13.	SERIA DE FABRICAȚIE

Lot


14.	CLASIFICARE GENERALĂ PRIVIND MODUL DE ELIBERARE


15.	INSTRUCȚIUNI DE UTILIZARE


16.	INFORMAȚII ÎN BRAILLE

Trajenta 5 mg


17.	IDENTIFICATOR UNIC – COD DE BARE BIDIMENSIONAL

cod de bare bidimensional care conține identificatorul unic.


18.	IDENTIFICATOR UNIC – DATE LIZIBILE PENTRU PERSOANE

PC
SN
NN


MINIMUM DE INFORMAȚII CARE TREBUIE SĂ APARĂ PE BLISTER SAU PE FOLIE TERMOSUDATĂ

BLISTERE (PERFORATE)


1.	DENUMIREA COMERCIALĂ A MEDICAMENTULUI

Trajenta 5 mg comprimate
linagliptin


2.	NUMELE DEȚINĂTORULUI AUTORIZAȚIEI DE PUNERE PE PIAȚĂ

Boehringer Ingelheim


3.	DATA DE EXPIRARE

EXP


4.	SERIA DE FABRICAȚIE

Lot


5.	ALTE INFORMAȚII



























B. PROSPECTUL 

Prospect: Informații pentru pacient

Trajenta 5 mg comprimate filmate
linagliptin

Citiți cu atenție și în întregime acest prospect înainte de a începe să luați acest medicament deoarece conține informații importante pentru dumneavoastră.
· Păstrați acest prospect. S-ar putea să fie necesar să‑l recitiți.
· Dacă aveți orice întrebări suplimentare, adresați‑vă medicului dumneavoastră, farmacistului sau asistentei medicale.
· Acest medicament a fost prescris numai pentru dumneavoastră. Nu trebuie să-l dați altor persoane. Le poate face rău, chiar dacă au aceleași semne de boală ca dumneavoastră.
· Dacă manifestați orice reacții adverse, adresați‑vă medicului dumneavoastră, farmacistului sau asistentei medicale. Acestea includ orice posibile reacții adverse nemenționate în acest prospect. Vezi pct. 4.


Ce găsiți în acest prospect:
1.	Ce este Trajenta și pentru ce se utilizează
2.	Ce trebuie să știți înainte să luați Trajenta
3.	Cum să luați Trajenta
4.	Reacții adverse posibile
5.	Cum se păstrează Trajenta
6.	Conținutul ambalajului și alte informații


1.	Ce este Trajenta și pentru ce se utilizează

Trajenta conține substanța activă linagliptin care aparține unei clase de medicamente numite „antidiabetice orale”. Antidiabeticele orale sunt utilizate pentru a trata concentrațiile crescute de zahăr în sânge. Ele acționează ajutând corpul să scadă concentrația zahărului din sângele dumneavoastră.

Trajenta este utilizat pentru tratamentul „diabetului zaharat de tip 2” la adulți, dacă afecțiunea nu poate fi controlată adecvat cu un medicament antidiabetic oral (metformin sau sulfoniluree) sau numai prin dietă și exercițiu fizic. Trajenta poate fi de asemenea folosit împreună cu alte medicamente antidiabetice orale, de exemplu metformin, sulfoniluree (de exemplu glimepiridă, glizipină), empagliflozin sau insulină.

Este important să continuați să urmați recomandările privind dieta și exercițiul fizic care v-au fost date de medicul sau asistenta dumneavoastră.


2.	Ce trebuie să știți înainte să luați Trajenta

Nu luați Trajenta
-	dacă sunteți alergic la linagliptin sau la oricare dintre celelalte componente ale acestui medicament (enumerate la pct. 6).

Atenționări și precauții
Înainte să luați Trajenta, adresați-vă medicului dumneavoastră, farmacistului sau asistentei medicale:
· dacă aveți diabet zaharat de tip 1 (organismul dumneavoastră nu produce deloc insulină) sau cetoacidoză diabetică (o complicație a diabetului cu concentrații crescute de zahăr în sânge, pierdere rapidă a greutății, greață sau vărsături). Trajenta nu trebuie folosit pentru a trata aceste afecțiuni.
· dacă luați medicamente antidiabetice cunoscute ca „sulfoniluree” (de exemplu glimepiridă, glipizidă), poate fi necesar ca medicul dumneavoastră să vă reducă doza de sulfoniluree, dacă aceasta este administrată împreună cu Trajenta, pentru a evita o scădere prea mare a zahărului din sânge.
· dacă ați avut reacții alergice la orice alte medicamente pe care le luați pentru a ține sub control concentrația de zahăr din sângele dumneavoastră.
· dacă aveți sau ați avut o boală a pancreasului.

Dacă aveți simptome de pancreatită acută, cum sunt durerile de stomac (dureri abdominale) severe, persistente, trebuie să vă adresați medicului dumneavoastră.

Dacă vă apar vezicule pe piele, acestea pot fi un semn al unei afecțiuni numite pemfigoid bulos. Este posibil ca medicul dumneavoastră să vă ceară să opriți utilizarea Trajenta.

Leziunile diabetice ale pielii sunt o complicație frecventă a diabetului zaharat. Sunteți sfătuit să urmați recomandările pe care vi le dau medicul dumneavoastră sau asistenta medicală privind îngrijirea pielii și a piciorului.

Copii și adolescenți
Nu se recomandă utilizarea de Trajenta la copii și adolescenți cu vârsta sub 18 ani. Nu este eficace la copii și adolescenți cu vârsta cuprinsă între 10 și 17 ani. Nu se cunoaște dacă acest medicament este sigur și eficace atunci când este utilizat la copii cu vârsta sub 10 ani.

Trajenta împreună cu alte medicamente
Spuneți medicului dumneavoastră sau farmacistului dacă luați, ați luat recent sau s-ar putea să luați orice alte medicamente.

În mod special, trebuie să spuneți medicului dumneavoastră dacă utilizați medicamente care conțin vreuna dintre următoarele substanțe active:
· Carbamazepină, fenobarbital sau fenitoină. Acestea pot fi folosite pentru a controla atacurile (convulsii) sau durerea cronică.
· Rifampicină. Aceasta este un antibiotic folosit pentru a trata infecții cum este tuberculoza.

Sarcina și alăptarea
Dacă sunteți gravidă sau alăptați, credeți ca ați putea fi gravidă sau intenționați să rămâneți gravidă, adresați‑vă medicului sau farmacistului pentru recomandări înainte de a lua acest medicament.

Nu se cunoaște dacă Trajenta este dăunător pentru făt. Prin urmare, este preferabil să evitați să utilizați Trajenta dacă sunteți gravidă.
Nu se cunoaște dacă Trajenta se excretă în laptele uman. Medicul dumneavoastră trebuie să decidă dacă este cazul să întrerupeți alăptarea sau să întrerupeți/să vă abțineți de la tratamentul cu Trajenta.

Conducerea vehiculelor și folosirea utilajelor
Trajenta nu are nicio influență sau are influență neglijabilă asupra capacității de a conduce vehicule sau de a folosi utilaje.

Administrarea Trajenta în asociere cu medicamente numite sulfoniluree și/sau insulină poate produce o scădere prea mare a concentrațiilor de zahăr în sânge (hipoglicemie), care poate să vă afecteze capacitatea de a conduce vehicule sau de a folosi utilaje, fără a influența condițiile de siguranță. Totuși, poate fi recomandată testarea mai frecventă a glicemiei pentru a reduce la minim riscul de hipoglicemie, în special atunci când Trajenta se administrează în combinație cu sulfoniluree și/sau insulină.


3.	Cum să luați Trajenta

Luați întotdeauna acest medicament exact așa cum v-a spus medicul dumneavoastră. Discutați cu medicul dumneavoastră sau cu farmacistul dacă nu sunteți sigur.

Doza recomandată de Trajenta este de un comprimat de 5 mg o dată pe zi.

Puteți să luați Trajenta cu sau fără alimente.

Medicul dumneavoastră poate să vă prescrie Trajenta împreună cu un alt antidiabetic oral. Amintiți-vă să luați toate medicamentele așa cum au fost prescrise de medicul dumneavoastră pentru a obține cele mai bune rezultate privind starea dumneavoastră de sănătate.

Dacă luați mai mult Trajenta decât trebuie
Dacă luați mai mult Trajenta decât trebuie, adresați-vă imediat unui medic.

Dacă uitați să luați Trajenta
· Dacă uitați să luați o doză de Trajenta, luați-o de îndată ce vă amintiți. Totuși, dacă se apropie ora la care trebuie să luați doza următoare, nu mai luați doza uitată.
· Nu luați o doză dublă pentru a compensa doza uitată. Nu luați niciodată două doze în aceeași zi.

Dacă încetați să luați Trajenta
Nu încetați să luați Trajenta înainte de a vă consulta mai întâi cu medicul dumneavoastră. Concentrațiile de zahăr în sângele dumneavoastră pot să crească dacă încetați să luați Trajenta.

Dacă aveți orice întrebări suplimentare cu privire la acest medicament, adresați‑vă medicului dumneavoastră, farmacistului sau asistentei medicale.


4.	Reacții adverse posibile

Ca toate medicamentele, acest medicament poate provoca reacții adverse, cu toate că nu apar la toate persoanele.

Unele simptome necesită îngrijire medicală imediată
Trebuie să opriți tratamentul cu Trajenta și să mergeți imediat la medicul dumneavoastră dacă manifestați următoarele simptome ale scăderii concentrației de zahăr din sânge: tremurături, transpirații, anxietate, vedere încețoșată, furnicături ale buzelor, paloare, modificarea dispoziției sau confuzie (hipoglicemie). Hipoglicemia (frecvență: foarte frecventă, poate afecta mai mult de 1 din 10 persoane) este o reacție adversă identificată atunci când Trajenta este administrat împreună cu metformin și o sulfoniluree.

Unii pacienți au prezentat reacții alergice (hipersensibilitate; mai puțin frecventă, poate afecta până la 1 din 100 persoane), atunci când Trajenta este administrat singur sau în asociere cu alte medicamente pentru tratamentul diabetului, care pot fi grave, incluzând respirație șuierătoare și scurtare a respirației (hiperreactivitate bronșică; frecvența nu poate fi estimată din datele disponibile). Unii pacienți au manifestat erupții trecătoare pe piele (mai puțin frecvente), erupții (urticarie; cu frecvență rară, poate afecta până la 1 din 1 000 persoane) și umflarea feței, buzelor, limbii și gâtului, care pot produce dificultate în respirație sau la înghițire (angioedem; cu frecvență rară). Dacă manifestați oricare dintre semnele de boală menționate mai sus, opriți administrarea Trajenta și luați imediat legătura cu medicul dumneavoastră. Medicul dumneavoastră vă poate prescrie un medicament pentru tratarea reacției alergice și un medicament diferit pentru tratarea diabetului dumneavoastră.

[bookmark: _Hlk3288189]Unii pacienți au prezentat inflamații ale pancreasului (pancreatită; frecvență rară, poate afecta până la 1 din 1 000 persoane) atunci când au utilizat Trajenta singur sau în asociere cu alte medicamente pentru tratamentul diabetului.
ÎNCETAȚI să luați Trajenta și adresați-vă imediat unui medic dacă observați oricare dintre următoarele reacții adverse grave:
· Durere puternică și persistentă în abdomen (zona stomacului) care poate ajunge până în spate, precum și greață și vărsături, deoarece poate fi un semn de inflamație a pancreasului (pancreatită).

Unii pacienți au prezentat următoarele reacții adverse atunci când au utilizat Trajenta singur sau în asociere cu alte medicamente pentru tratamentul diabetului:
· Frecvente: creșterea concentrației lipazei în sânge.
· Mai puțin frecvente: inflamarea nasului sau a gâtului (rinofaringită), tuse, constipație (în asociere cu insulina), creșterea concentrației amilazei în sânge.
· Rare: apariția de bășici pe piele (pemfigoid bulos).

Raportarea reacțiilor adverse
Dacă manifestați orice reacții adverse, adresați-vă medicului dumneavoastră, farmacistului sau asistentei medicale. Acestea includ orice posibile reacții adverse nemenționate în acest prospect. De asemenea, puteți raporta reacțiile adverse direct prin intermediul sistemului național de raportare, așa cum este menționat în Anexa V. Raportând reacțiile adverse, puteți contribui la furnizarea de informații suplimentare privind siguranța acestui medicament.


5.	Cum se păstrează Trajenta

Nu lăsați acest medicament la vederea și îndemâna copiilor.

Nu utilizați acest medicament după data de expirare înscrisă pe blister și pe cutie după EXP. Data de expirare se referă la ultima zi a lunii respective.

Acest medicament nu necesită condiții speciale de păstrare.

Nu utilizați Trajenta dacă observați că ambalajul este deteriorat sau prezintă semne vizibile de deteriorare.

Nu aruncați niciun medicament pe calea apei sau a reziduurilor menajere. Întrebați farmacistul cum să aruncați medicamentele pe care nu le mai folosiți. Aceste măsuri vor ajuta la protejarea mediului.


6.	Conținutul ambalajului și alte informații

Ce conține Trajenta
-	Substanța activă este linagliptin
Fiecare comprimat filmat (comprimat) conține linagliptin 5 mg

-	Celelalte componente sunt
Nucleul comprimatului: manitol, amidon pregelatinizat (porumb), amidon de porumb, copovidonă, stearat de magneziu
Film de acoperire: hipromeloză, dioxid de titan (E171), talc, macrogol (6000), oxid roșu de fier (E172)

Cum arată Trajenta și conținutul ambalajului
· Comprimatele Trajenta 5 mg sunt comprimate filmate rotunde, de culoare roșu deschis, cu diametrul de 8 mm, inscripționate cu „D5” pe una din fețe și cu sigla Boehringer Ingelheim pe cealaltă.

· Trajenta este disponibil în cutii conținând blistere din aluminium/aluminiu perforate pentru eliberarea unei unități dozate. Mărimile de ambalaj sunt de 10 × 1, 14 × 1, 28 × 1, 30 × 1, 56 × 1, 60 × 1, 84 × 1, 90 × 1, 98 × 1, 100 × 1 și 120 × 1 comprimate.

Este posibil ca nu toate mărimile de ambalaj să fie comercializate în țara dumneavoastră.

Deținătorul autorizației de punere pe piață

Boehringer Ingelheim International GmbH
Binger Strasse 173
55216 Ingelheim am Rhein
Germania

Fabricantul
Boehringer Ingelheim Pharma GmbH & Co. KG
Binger Strasse 173
55216 Ingelheim am Rhein
Germania

Boehringer Ingelheim Hellas Single Member S.A
5th km Paiania – Markopoulo
Koropi Attiki, 19441
Grecia

Dragenopharm Apotheker Püschl GmbH
Göllstraße 1
84529 Tittmoning
Germania

Pentru orice informații referitoare la acest medicament, vă rugăm să contactați reprezentanța locală a deținătorului autorizației de punere pe piață:

	België/Belgique/Belgien
Boehringer Ingelheim SComm
Tél/Tel: +32 2 773 33 11

	Lietuva
Boehringer Ingelheim RCV GmbH & Co KG Lietuvos filialas
Tel.: +370 5 2595942


	България
Бьорингер Ингелхайм РЦВ ГмбХ и Ко КГ – клон България
Тел.: +359 2 958 79 98

	Luxembourg/Luxemburg
Boehringer Ingelheim SComm
Tél/Tel: +32 2 773 33 11


	Česká republika
Boehringer Ingelheim spol. s r.o.
Tel.: +420 234 655 111

	Magyarország
Boehringer Ingelheim RCV GmbH & Co KG Magyarországi Fióktelepe
Tel.: +36 1 299 8900


	Danmark
Boehringer Ingelheim Danmark A/S
Tlf.: +45 39 15 88 88

	Malta
Boehringer Ingelheim Ireland Ltd.
Tel.: +353 1 295 9620

	Deutschland
Boehringer Ingelheim Pharma GmbH & Co. KG
Tel.: +49 (0) 800 77 90 900

	Nederland
Boehringer Ingelheim B.V.
Tel.: +31 (0) 800 22 55 889


	Eesti
Boehringer Ingelheim RCV GmbH & Co KG
Eesti filiaal
Tel.: +372 60 80 940

	Norge
Boehringer Ingelheim Danmark A/S NUF
Norwegian branch
Tlf: +47 66 76 13 00


	Ελλάδα
Boehringer Ingelheim Ελλάς Μονοπρόσωπη Α.Ε.
Tηλ: +30 2 10 89 06 300

	Österreich
Boehringer Ingelheim RCV GmbH & Co KG
Tel.: +43 1 80 105-7870


	España
Boehringer Ingelheim España, S.A.
Tel.: +34 93 404 51 00

	Polska
Boehringer Ingelheim Sp.zo.o.
Tel.: +48 22 699 0 699


	Franța
Boehringer Ingelheim France S.A.S.
Tél: +33 3 26 50 45 33

	Portugalia
Boehringer Ingelheim Portugal, Lda.
Tel.: +351 21 313 53 00


	Hrvatska
Boehringer Ingelheim Zagreb d.o.o.
Tel.: +385 1 2444 600
	România
Boehringer Ingelheim RCV GmbH & Co KG Viena - Sucursala București
Tel.: +40 21 302 28 00


	
Irlanda
Boehringer Ingelheim Ireland Ltd.
Tel.: +353 1 295 9620

	Slovenija
Boehringer Ingelheim RCV GmbH & Co KG, Podružnica Ljubljana
Tel.: +386 1 586 40 00


	Ísland
Vistor ehf.
Sími: +354 535 7000

	Slovenská republika
Boehringer Ingelheim RCV GmbH & Co KG,
organizačná zložka
Tel.: +421 2 5810 1211


	Italia
Boehringer Ingelheim Italia S.p.A.
Tel.: +39 02 5355 1

	Suomi/Finland
Boehringer Ingelheim Finland Ky
Puh/Tel: +358 10 3102 800


	Κύπρος
Boehringer Ingelheim Ελλάς Μονοπρόσωπη Α.Ε.
Tηλ: +30 2 10 89 06 300

	Sverige
Boehringer Ingelheim AB
Tel.: +46 8 721 21 00


	Latvija
Boehringer Ingelheim RCV GmbH & Co KG
Latvijas filiāle
Tel: +371 67 240 011

	




Acest prospect a fost revizuit în

Informații detaliate privind acest medicament sunt disponibile pe site-ul Agenției Europene pentru Medicamente: https://www.ema.europa.eu/.

